সুপ্রিম কোর্টে ফের ধাক্কা! নির্যাতিতার পরিবারকে কী বলল বেঞ্চ?

নয়াদিল্লি: আরজি কর কাণ্ডে (RG Kar Case) ফের ধাক্কা খেল তিলোত্তমার পরিবার। ধর্ষণ ও হত্যার ঘটনায় পুনরায় তদন্তের জন্য দ্রুত শুনানির যে আবেদন করা হয়েছিল, তা খারিজ করে দিল দেশের শীর্ষ আদালত। সুপ্রিম কোর্টের (Supreme Court) প্রধান বিচারপতি সঞ্জীব খান্নার নেতৃত্বাধীন বেঞ্চ স্পষ্ট জানিয়ে দিয়েছে, এই মুহূর্তে জরুরি ভিত্তিতে শুনানির (Hearing) প্রয়োজন নেই। আগামী ১৭ মার্চ মামলার পরবর্তী শুনানি হবে।

এদিকে তিলোত্তমার বাবা-মায়ের অভিযোগ ছিল, সিবিআই (CBI) তদন্তের গতি অত্যন্ত ধীর এবং যথাযথভাবে তদারকি হচ্ছে না। তাঁরা মনে করছেন, এই হত্যাকাণ্ডের পেছনে একমাত্র সঞ্জয় রায় (Sanjay Roy) নয়, আরও কেউ জড়িত রয়েছে। কিন্তু সিবিআই তদন্ত সেই দিকটি যথেষ্ট গুরুত্ব দিয়ে দেখছে না বলে তাঁরা অভিযোগ করেন। তিলোত্তমার পরিবারের হয়ে সুপ্রিম কোর্টে আবেদন করেছিলেন বিশিষ্ট আইনজীবী করুণা নন্দী। প্রধান বিচারপতির বেঞ্চে দাঁড়িয়ে তিনি বলেন, “সিবিআই তদন্তের ওপর কোনও তদারকি নেই। ইতিমধ্যেই দুই অভিযুক্ত ডিফল্ট জামিন পেয়ে গিয়েছে। এই পরিস্থিতিতে হয় সুপ্রিম কোর্ট দ্রুত শুনানি করুক, অথবা কলকাতা হাইকোর্টকে নির্দেশ দিক যাতে দ্রুত শুনানি শুরু হয়।”

আরও পড়ুন: সঞ্জয় রায়ের ফাঁসির দাবিতে রাজ্যের আবেদন খারিজ করল হাইকোর্ট

আইনজীবীর এই কথা শুনে প্রধান বিচারপতি স্পষ্ট জানিয়ে দেন, এই মুহূর্তে জরুরি ভিত্তিতে শুনানির প্রয়োজন নেই এবং পুনর্তদন্তির বিষয়েও এখনই কোনও নির্দেশ দেওয়া হবে না। ফলে পুনরায় তদন্তের দাবিতে সুপ্রিম কোর্টে যে নতুন আবেদন করা হয়েছিল, তা খারিজ হয়ে যায়। এর আগেও গত ২৯ জানুয়ারি তিলোত্তমার পরিবারের করা একটি আবেদন খারিজ করে দিয়েছিল সুপ্রিম কোর্ট। তখন প্রধান বিচারপতি জানিয়েছিলেন, নতুন আবেদনের কিছু বিষয় অত্যন্ত স্পর্শকাতর এবং বিতর্কিত। এই মুহূর্তে সেই বিষয়গুলির শুনানি হলে তার দীর্ঘমেয়াদি প্রভাব পড়তে পারে।

সেই সময় সুপ্রিম কোর্ট জানিয়েছিল, যেহেতু শিয়ালদহ আদালতের রায় আসার আগেই পিটিশন ফাইল করা হয়েছিল, তাই তারা এই মুহূর্তে বিষয়টি শুনবে না। সেই আবেদনের ভিত্তিতেই এবারও সুপ্রিম কোর্টের বেঞ্চ পুনরায় দ্রুত শুনানির আবেদন খারিজ করল।